Document ID: 32014R0991

UREDBA KOMISIJE (EU) br. 991/2014
оd 19. rujna 2014.
o izmjeni Priloga III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za fosetil u određenim proizvodima ili na njima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 16. stavak 1. točku (a),
budući da:
(1)
MRO-ovi za fosetil utvrđeni su u dijelu A Priloga III. Uredbi (EZ) br. 396/2005.
(2)
Definicija ostatka za praćenje koja se primjenjuje za fosetil sastoji se od izvornog spoja fosetila, proizvoda razgradnje fosforaste kiseline i njihovih soli. Soli fosforaste kiseline zovu se fosfonati.
(3)
Komisija je dobila informacije od država članica i poslovnih subjekata koje pokazuju prisutnost fosfonata u određenim proizvodima ili na njima rezultat kojih su ostatci veći od MRO-a od 2 mg/kg koji je propisan Uredbom (EZ) br. 396/2005 za te proizvode, što odgovara granici određivanja.
(4)
Komisija je 2014. prikupila podatke o promatranju kako bi istražila prisutnost fosfonata u hrani. Te su podatke osigurali subjekti u poslovanju s hranom, a iz njih se vidjelo da su fosfonati prisutni u razinama koje variraju ovisno o izvoru i proizvodu, ali često premašuju MRO određen na granici određivanja od 2 mg/kg. Daljnja analiza podataka pokazala je da velika većina nesukladnih uzoraka sadržava ostatke fosforaste kiseline i njezinih soli u količini koja premašuje granicu određivanja dok ostatci fosetila i njegovih soli ostaju ispod granice određivanja.
(5)
Iako zbog članka 14. Uredbe (EZ) br. 2003/2003 Europskog parlamenta i Vijeća (2) fosfonati nisu bili uključeni u Prilog I. toj Uredbi, mogu biti sadržani u gnojivima odobrenima na nacionalnoj razini, pogotovo u određenim gnojivima koja se primjenjuju na lišće biljaka (lisna gnojiva). S obzirom na nedostatak mjerodavnih odobrenja za proizvode za zaštitu biljaka koji sadržavaju fosetil u Uniji i u trećim zemljama koje su važni izvoznici tih prehrambenih proizvoda u Uniju, za mali broj pronađenih ostataka fosetila i njegovih soli te za uporabu fosfonata kao sastojka u lisnim gnojivima moguće je razumno zaključiti da su ostatci posljedica primjene lisnih gnojiva koja sadržavaju fosfonate.
(6)
Komisija je od Europske agencije za sigurnost hrane (dalje u tekstu: „Agencija”) zatražila da dade mišljenje o rizicima za javno zdravlje koje predstavljaju ostatci fosfonata u određenim proizvodima ili na njima. S obzirom na hitnost, Agencija je izdala izjavu u kojoj se poziva na nekoliko preostalih nesigurnosti, a ne obrazloženo mišljenje (3). Tu je izjavu dostavila Komisiji i državama članicama te je učinila dostupnom javnosti.
(7)
Agencija je u svojoj izjavi zaključila da se očekuje kako će predloženi privremeni MRO-ovi dostatno zaštititi potrošače. Nije utvrđena opasnost od prekoračenja prihvatljivog dnevnog unosa (PDU) pri izlaganju ostatcima fosfonata tijekom cijelog životnog vijeka konzumiranjem svih prehrambenih proizvoda koji ih mogu sadržavati. Zbog niske akutne toksičnosti fosfonata, Agencija nije provela procjenu akutnog izlaganja potrošača. Agencija je istaknula da na njezinu izjavu utječu nesigurnosti te je predložila promjenu definicije ostatka.
(8)
Kako bi se prilikom trgovine predmetnim proizvodima izbjegli znatni poremećaji na tržištu i s obzirom na to da prema trenutačnim znanstvenim podatcima nema rizika za potrošače, prikladno je odrediti privremene MRO-ove za fosetil, na temelju dostupnih podataka o praćenju i izjave Agencije. Ti privremeni MRO-ovi trebali bi se primjenjivati samo dok mjere za sprječavanje pojavljivanja ostataka fosfonata u relevantnim usjevima u budućim razdobljima rasta ne stupe na snagu.
(9)
Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra, potrebne izmjene MRO-ova ispunjavaju zahtjeve iz članka 14. stavka 2. Uredbe (EZ) br. 396/2005.
(10)
Uredbu (EZ) br. 396/2005 potrebno je stoga na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog III. Uredbi (EZ) br. 396/2005 mijenja se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. rujna 2014.

Labels: 1
17
0
3
6